CELEX: 32020D1353
Language: da
Date: 2020-09-25 00:00:00
Title: Rådets gennemførelsesafgørelse (EU) 2020/1353 af 25. september 2020 om midlertidig støtte til Republikken Polen i henhold til Rådets forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

29.9.2020   
               
               
                  DA
               
               
                  Den Europæiske Unions Tidende
               
               
                  L 314/45
               
            
         RÅDETS GENNEMFØRELSESAFGØRELSE (EU) 2020/1353
         af 25. september 2020
         om midlertidig støtte til Republikken Polen i henhold til Rådets forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet (1), særlig artikel 6, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 6. august 2020 anmodede Polen om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.
                  
               
                     (2)
                  
                  
                     Covid-19-udbruddet og de ekstraordinære foranstaltninger, som Polen har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Polen at have et offentligt underskud og en offentlig gæld på henholdsvis 9,5 % og 58,5 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Polens BNP at falde med 4,6 % i 2020.
                  
               
                     (3)
                  
                  
                     Covid-19-udbruddet har fastlåst en væsentlig del af arbejdsstyrken i Polen. Dette har ført til en pludselig og kraftig stigning i de offentlige udgifter i Polen med hensyn til en nedsættelse af socialsikringsbidragene for selvstændige, alle sociale kooperativer (uanset antallet af ansatte) og virksomheder med op til 50 ansatte, en ydelse for indstilling af aktiviteten til selvstændige og personer ansat på civilretlige kontrakter, tilskud til lønninger og socialsikringsbidrag, tilskud til selvstændige, som ikke har nogen ansatte, og lån, der kan konverteres til tilskud, til selvstændige, mikrovirksomheder og ikkestatslige organisationer, jf. betragtning 4-8.
                  
               
                     (4)
                  
                  
                     Nærmere bestemt blev der ved »lov af 2. marts 2020 om specifikke løsninger vedrørende forebyggelse, modvirkning og udryddelse af covid-19, andre smitsomme sygdomme og krisesituationer som følge heraf« (2), som der henvises til i Polens anmodning af 6. august 2020, indført en midlertidig nedsættelse af socialsikringsbidragene for selvstændige, alle sociale kooperativer (uanset antallet af ansatte) og virksomheder med op til 50 ansatte for at beskytte arbejdspladser som reaktion på covid-19-udbruddet. Nedsættelsen gjaldt i perioden marts-maj 2020. Enheder, der beskæftiger op til 10 personer og — i de fleste tilfælde — selvstændige samt alle sociale kooperativer (uanset antallet af ansatte) kunne få fuld nedsættelse, mens der for enheder med mellem 10 og 50 ansatte gjaldt en nedsættelse på 50 % Den midlertidige nedsættelse af socialsikringsbidragene kan betragtes som en foranstaltning svarende til en arbejdsfordelingsordning som omhandlet i forordning (EU) 2020/672, da ordningen har til formål at beskytte selvstændige mod en nedgang i eller et tab af indkomst og, for så vidt angår virksomheder med op til 50 ansatte og alle sociale kooperativer, støtter de ansatte i virksomhederne, forudsat at de forbliver i ansættelse, indtil foranstaltningen udløber. Den midlertidige nedsættelse af socialsikringsbidragene medfører mistede indtægter for regeringen, som med henblik på forordning (EU) 2020/672 kan betragtes som svarende til offentlige udgifter.
                  
               
                     (5)
                  
                  
                     Derudover har myndighederne indført en ydelse for indstilling af aktiviteten for selvstændige og personer ansat på civilretlige kontrakter, som har oplevet et indtægtstab som følge af krisen. Foranstaltningen består i en engangsydelse til selvstændige (50 % eller 80 % af mindstelønnen, afhængigt af indtægtstabet) og personer ansat på atypiske arbejdskontrakter (op til 80 % af mindstelønnen) som kompensation for tabt indtægt.
                  
               
                     (6)
                  
                  
                     Der er indført tilskud til lønninger og socialsikringsbidrag på den betingelse, at der er konstateret et fald i omsætningen som følge af krisen. Virksomhederne kan uafhængigt af deres størrelse anmode om midlertidig medfinansiering af deres omkostninger til løn og socialsikringsbidrag. Tilskuddene til lønninger og socialsikringsbidrag kan betragtes som en foranstaltning svarende til arbejdsfordelingsordninger som omhandlet i forordning (EU) 2020/672, hvad angår udgifter i virksomheder og andre enheder, der anvender arbejdsfordeling eller frivilligt nedsætter arbejdstiden, eller i tilfælde hvor de ansatte var i ansættelse frem til de senest tilgængelige data, da det er et krav, at virksomhederne beholder de ansatte enten i den periode, hvor de arbejder på nedsat tid, eller frem til de senest tilgængelige data.
                  
               
                     (7)
                  
                  
                     Myndighederne har også indført tilskud til selvstændige uden ansatte. Tilskuddene består i en midlertidig medfinansiering af en del af omkostningerne ved at drive virksomhed som fysisk person uden nogen ansatte. Tilskuddets størrelse afhænger af faldet i omsætningen og udgør mellem 50 % og 90 % af mindstelønnen.
                  
               
                     (8)
                  
                  
                     Endelig har myndighederne indført en foranstaltning, hvorunder der ydes lån, der kan konverteres til tilskud, til selvstændige, mikrovirksomheder og ikkestatslige organisationer. Under foranstaltningen ydes der mikrolån på op til 5 000 PLN. Lånene kan konverteres til tilskud, hvis modtageren opretholder sin aktivitet i tre måneder efter lånets udbetaling. For at leve op til kravet om at udgøre offentlige udgifter, bør kun udgifter relateret til lån, der konverteres til tilskud, støttes under forordning (EU) 2020/672.
                  
               
                     (9)
                  
                  
                     Polen opfylder de i artikel 3 i forordning (EU) 2020/672 nævnte betingelser for at anmode om finansiel støtte. Polen har forelagt Kommissionen passende dokumentation for, at de faktiske og planlagte offentlige udgifter pr. 1. februar 2020 er steget med 11 668 118 894 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, som er knyttet til både nye foranstaltninger og en udvidelse af en eksisterende foranstaltning, der omfatter en betydelig del af virksomhederne og arbejdsstyrken i Polen.
                  
               
                     (10)
                  
                  
                     Kommissionen har hørt Polen og bekræftet, at der er sket en pludselig og kraftig stigning i de faktiske og planlagte offentlige udgifter med direkte tilknytning til arbejdsfordelingsordninger og lignende foranstaltninger, jf. artikel 6 i forordning (EU) 2020/672.
                  
               
                     (11)
                  
                  
                     Der bør derfor ydes finansiel støtte med henblik på at hjælpe Polen med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
                  
               
                     (12)
                  
                  
                     Nærværende afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
                  
               
                     (13)
                  
                  
                     Polen bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang Polen har afholdt disse udgifter.
                  
               
                     (14)
                  
                  
                     Afgørelsen om at yde finansiel støtte er blevet truffet under hensyntagen til Polens eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes. Navnlig er lånebeløbet fastsat med henblik på at sikre overensstemmelse med de forsigtighedsregler, der gælder for låneporteføljen jf. forordning (EU) 2020/672 —
                  
               VEDTAGET DENNE AFGØRELSE:
         
            Artikel 1
            Polen opfylder betingelserne i artikel 3 i forordning (EU) 2020/672.
         
         
            Artikel 2
            
               1.   Unionen stiller et lån på højst 11 236 693 087 EUR til rådighed for Polen. Lånet har en maksimal gennemsnitlig løbetid på 15 år.
            
            
               2.   Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning.
            
            
               3.   Kommissionen stiller Unionens finansielle støtte til rådighed for Polen i maksimalt 10 rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt.
            
            
               4.   Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft.
            
            
               5.   Polen afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1.
            
            
               6.   Kommissionen træffer afgørelse om størrelsen af raterne og frigivelsen heraf samt om tranchernes størrelse.
            
         
         
            Artikel 3
            Polen kan finansiere følgende foranstaltninger:
            
                        a)
                     
                     
                        en nedsættelse af socialsikringsbidragene, jf. artikel 31zo i »lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf«, for den del af udgifterne, der vedrører støtte til selvstændige, alle sociale kooperativer (uanset antallet af ansatte) og, for så vidt angår virksomheder med op til 50 ansatte, for den del af udgifterne, der vedrører ansatte, der fastholdes i beskæftigelse
                     
                  
                        b)
                     
                     
                        en ydelse for indstilling af aktiviteten for selvstændige og personer ansat på civilretlige kontrakter, jf. artikel 15zq og artikel 15zua i »lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf«
                     
                  
                        c)
                     
                     
                        tilskud til lønninger og socialsikringsbidrag til virksomheder og andre enheder, der benytter arbejdsfordeling eller frivilligt har nedsat arbejdstiden, eller som har beholdt de ansatte, jf. artikel 15g, 15ga, 15gg, 15zzb, 15zze og 15zze2 i »lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf«
                     
                  
                        d)
                     
                     
                        tilskud til selvstændige uden ansatte, jf. artikel 15zzc i »lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf«
                     
                  
                        e)
                     
                     
                        lån, der kan konverteres til tilskud, til selvstændige, mikrovirksomheder og ikkestatslige organisationer, for så vidt angår det beløb, der rent faktisk konverteres til tilskud, jf. artikel 15zzd og 15zzda i »lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf«.
                     
                  
         
            Artikel 4
            Polen underretter senest den 30. marts 2021 og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
         
         
            Artikel 5
            Denne afgørelse er rettet til Republikken Polen.
            Denne afgørelse får virkning på dagen for meddelelsen til adressaten.
         
         
            Artikel 6
            Denne afgørelse offentliggøres i Den Europæiske Unions Tidende.
         
         
            Udfærdiget i Bruxelles, den 25. september 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  EUT L 159 af 20.5.2020, s. 1.
         
            (2)  Dz.U. 2020 poz. 374 som ændret.